Siinkohal oma nn kriitilist meetodit jätkates jõuame loomulikult Koraani ad nauseam korrutatava väiteni, et Koraan ongi see ime, mida Muhamedilt kui prohvetilt oodatakse. See nn Koraani jäljendamatus on saanud juba 3-4 saj. AH dogmaks islami teoloogide seas, selle i'dzhās al-kur'ān (Koraani erisuse) koolkonna eestvõitlejateks said sellised korüfeed nagu Zamakshari, Ar-Razi, Zarkhashi ning käesolevas tööd mõnevõrra põhjalikumalt vaadeldav Al-Suyuti. Mis on aga sellise aina korduva väite tagamaad? Kas see, et araablased ei tahtnud seda imeks tunnistada? Et see suurt ja imelist mõju omas, on ilmne eeltoodud efektide kirjeldusest. Miks siis vaja seda ikka ja jälle esile tuua? Selle ime kinnitus võtab enda alla suure osa poleemikast kuraiiitidega ja ometi selles imes pole põhjust kahelda.